AH เด้ง 3% ลุ้นยอดขายปี 66 ทะลุ 2.9 หมื่นล้าน โบรกเคาะเป้า 43 บ.
AH ดีด 3% โบรกประเมินยอดขายปี 66 แตะ 2.97 หมื่นล้านบาท โต 6% รับรู้คำสั่งซื้อใหม่ โบรกแนะนำ “ซื้อ” ราคาเป้าหมาย 43 บาท 
AH ดีด 3% โบรกประเมินยอดขายปี 66 แตะ 2.97 หมื่นล้านบาท โต 6% รับรู้คำสั่งซื้อใหม่ โบรกแนะนำ “ซื้อ” ราคาเป้าหมาย 43 บาท
3 มี.ค. 2566

ผู้สื่อข่าวรายงานว่า วันนี้ (3 มี.ค.66) ราคาหุ้น บริษัท อาปิโก ไฮเทค จำกัด (มหาชน) หรือ AH ล่าสุด ณ เวลา 11:37 น. อยู่ที่ระดับ 32.25 บาท บวก 1.00 บาท หรือ 3.20% สูงสุดที่ระดับ 32.50 บาท ต่ำสุดที่ระดับ 31.25 บาท ด้วยมูลค่าการซื้อขาย 42.24 ล้านบาท

บล.คิงส์ฟอร์ด ระบุในบทวิเคราะห์วันนี้ (3 มี.ค.66) ว่าแนวโน้มไตรมาส 1/66 คาดกำไรสุทธิเพิ่มขึ้นจากไตรมาสก่อนหน้า และเมื่อเทียบกับงวดเดียวกันของปีก่อนจากผลขาดทุนอัตราแลกเปลี่ยนลดลง ขณะที่ผลการดำเนินงานหลักมีปัจจัยบวกจากคำสั่งซื้อใหม่ Global Market ต่อเนื่องจากปีก่อน
ส่วนภาพรวมในปี 66 เบื้องต้นประเมินยอดขายของบริษัทอยู่ที่ 2.97 หมื่นล้านบาท เติบโต 6% เมื่อเทียบกับงวดเดียวกันของปีก่อนดีกว่าอุตสาหกรรม คาดการณ์ยอดการผลิตรถยนต์ของไทยปี 66 อยู่ที่ 1.95 ล้านคัน เพิ่มขึ้น 3.6% เมื่อเทียบกับงวดเดียวกันของปีก่อนมาจากการรับรู้คำสั่งซื้อใหม่ชิ้นส่วนรถกระบะ Ford ซึ่งเป็น Global Model เกิน 1,000 ล้านบาท และคำสั่งซื้อจากลูกค้า EV ราว 800-900 ล้านบาท
ขณะที่รายได้ธุรกิจตัวแทนจำหน่ายรถยนต์และศูนย์บริการยังขยายตัวจากการเปิดโชว์รูม Ford แห่งใหม่ในไทย และการเปิดโชว์รูม Proton แห่งใหม่ในมาเลเซียในปีก่อน ดังนั้นจึงประเมินกำไรปกติปี 66 อยู่ที่ 1.72 พันล้านบาท เพิ่มขึ้น 1% เมื่อเทียบกับงวดเดียวกันของปีก่อน โดยประเมินราคาเหมาะสมปี 66 ที่ 43 บาท